14 JALJA
Kunjamatsa familiasampi kusisit jakassna
¿Kunas munasi warmin suma chachäñatakixa?
¿Kunjamsa chachan warmix lurañap phuqaspa?
¿Kunas lurañäspa suma awk taykäñatakixa?
¿Kunjamsa wawanakax familiar kusisiyapxaspa?
FAMILIANAKAX wali kusisit jakasipxañapwa Jehová Diosax muni. Ukatwa Arupanxa, familiankiri sapa maynirux yatichi, ukat sapa maynit kunsa Jupax mayi uksa qhanañcharakiwa. Uka iwxanakarjam sarnaqañaxa familiatakix kusisiñwa apani. Kunjamtï Jesusax siskäna: “¡Juk’amp kusisiñanïpxiwa khitinakatix Diosan arunakap ist’apki, ukhamarak jaysapxi ukanakaxa!” (Lucas 11:28).
2 Familiaxa Jehová Diosan utt’ayatawa, uk yatiñasawa kusisita familianïñasatakixa. Ukatwa Jesusaxa ‘Awkisaw’ sataynaxa (Mateo 6:9). Chiqasa, taqpach familianakaxa alaxpachankir Awkisampi utt’ayatawa, ukat jupax yatiwa kunanakasa familiaru kusisiyi (Efesios 3:14,15, MT). Ukhamasti, Bibliarjamaxa, ¿kunsa Diosax sapa maynit maypacha?
FAMILIAN QALLTAPA
3 Jehová Diosawa, Adanampi Evampiru lurasaxa jaqichatayna. Utjasipxañapatakix Edén sata mä suma huertwa churatayna ukat wawanakanïpxätaw sarakitaynawa. Jupanakarux akham sänwa: “Jichhax wali mirantapxam, aka uraqirusti phuqhantapxarakim” sasa (Génesis 1:26-28; 2:18, 21-24). Uka arunakax janiw mä cuentokïkiti ni mä säwikïkisa. Familian qalltäwipat Génesis libron qhanañchaski ukaruxa Jesusax chiqaw sataynawa (Mateo 19:4, 5). Jichhürunakanxa llakinakakiw utjaski, janiw kunjamtï Diosax qalltan munkäna ukhamäxiti. Ukampisa, jichha tiemponsa familianakaxa kusisitawa jakasipxaspa. Uk uñjañäni.
4 Familiasax kusisit jakasiñapatakixa taqiniw yanapt’sna. Ukatakixa Diosat yatiqasiñasawa, munasiñ uñacht’ayañasarakiwa (Efesios 5:1, 2). Ukampisa janiw Diosarux uñjktanti, ¿kunjamaraki jupatxa yatiqassnasti? Janis uñjkstanxa, yatsnaw kunanaksa luri. Uk yatiñasatakiw jilïr Yuqaparux khitanitayna (Juan 1:14, 18). Jesucristox alaxpachankir Awkipjamapuniw sarnaqäna, ukat jupar uñjañas ist’añasa, Awkiparu uñjañäkaspasa ist’añäkaspasa ukhamänwa (Juan 14:9). Ukhamasti, Jesusan munasiñapat yatiqasawa, jupjam sarnaqasawa taqinis familiasan kusisit jakasiñapatakix yanapsna.
CHACHANAKAN YATIQASIPXAÑAPATAKI
5 Kunjamtï Jesusax arkirinakapar uñjkänxa ukhamrakwa chachax warmiparu uñjañapa siw Bibliaxa. Aka jisk’a t’aqanakan iwxap uñjañäni: “Chachanaka, munasipxam warminakamaru, kunjamtix Cristox iglesiaru munasi [jan ukax tamaru], ukhamarak jakañapsa jupa layku apt’asiwayi ukhama. Chachax ukhamwa warmiparux munasiñapa, pachpa janchiparjama. Khititix warmiparux munaski ukax jupa pachpaw munasi. Janiw khitis pachpa janchiparux uñiskiti, jan ukasti manq’ayiwa ukhamarak imaraki. Cristox uka pachparakiw iglesiampix luri” (Efesios 5:23, 25-29).
6 Jesusax arkirinakaparux munasïnwa, ukwa chachanakax yatiqasipxañapa. Arkirinakapax juchararäpxchïnsa, Jesusax “munasiñapsti qhipakamarakiw uñacht’ayäna”, jupanak laykuw jakañaps apt’asïna (Juan 13:1; 15:13). Ukatwa chachanakarux sasixa: “Warminakamarux munapxarakim, janiraki jupanakatakix qhurüpxamti” sasa (Colosenses 3:19). ¿Kunas chacharux uka arunakarjam sarnaqañapatakix yanapt’ani, warmix pantjaschi ukhasa? Pantjasirïtapwa amtasiñapa, ukat Diosampi juchanak pampachayasiñatakixa, yaqhanakan juchanakap nayraqat pampachañapawa, ukax sañ muniwa, warmipan juchanakapamppacha. Maysa tuqitxa warmixa ukham lurañaparakiwa (Mateo 6:12, 14, 15). Ukatpï sapxixa, juchanak pampachasir chacha warmin jaqichasïwipaxa kusisiñaniw sasa.
7 Arkirinakapax kunjamäsipkänsa ukxa Jesusax sum amuyarakïna, uka tuqitsa chachanakax yatiqasipxañaparakiwa. Qhawqhakamxay arkirinakapax lurirjamapxchïna ukat kunanakxay munapxchïna ukanaksa Jesusax sum amuyirïna. Amuyt’añäni, kunapachatï wali qaritapkäna ukhaxa, akham sataynaw Jesusaxa: “Jutapxam, mä wasar chiqar samart’ir sarapxañäni” sasa (Marcos 6:30-32). Warmix ukham uñjatäñaparakiwa. Warmix [‘p’akisiri vasoru uñtatataw’, MT] siw Bibliaxa —ukaxa pisi ch’amanïkaspasa ukham sañ muni— ukatsti chachax warmiparux “jach’aru” aptañapaw siwa. ¿Kunatsa? Kunattix, “Diosax munasiñapanxa [chacharusa warmirusa] mayakwa jakañx churapxtam” siw Bibliaxa (1 Pedro 3:7). Jaqichasitanakax ak amtapxañapawa, Diosatakix taqi chuyma yupaychirinakapaw wali askixa. Dios nayraqatanxa chachas warmis mayakïtanwa (Salmo 101:6).
8 “Khititix warmiparux munaski ukax jupa pachpaw munasi” siw Bibliaxa. Kunattix “janiw paninïkxapxiti jan ukasti mayakïxapxiwa” sasaw Jesusax satayna (Mateo 19:6). Ukhamasti, chachaxa warmipampikiw sarnaqasiñapa, janiw yaqhampi ikintasiñapäkiti (Proverbios 5:15-21; Hebreos 13:4). Ukatakixa, chachas warmipatakix chachjamaw phuqañapa, warmis chachapatakix warmjamarakiwa phuqañapa, janiw maynix jupan munañapaki phuqañapäkiti (1 Corintios 7:3-5). Ukatxa akham sasirakiwa: “Janiw khitis pachpa janchiparux uñiskiti, jan ukasti manq’ayiwa ukhamarak imaraki”. Chachax kunjamtï jupa pachpa munaskixa ukhamwa warmiparux munasiñaparaki, ukatxa ak amtañaparakiwa, Jesucristoruwa cuenta churani (Efesios 5:29; 1 Corintios 11:3).
9 Apóstol Pabloxa “Jesucriston munasiñap[atwa]” parlarakïna (Filipenses 1:8). Jesusampi munatäsinxa arkirinakapaxa wali sum jikxatasipxäna. Uka arkirinakap taypinxa warminakaw utjarakïna, ukat jupanakarusa wali sumwa uñjäna (Juan 20:1, 11-13, 16). Ukhamarakiwa, warmix chachapampi munasitäñwa q’ayacht’atäñwa munaraki.
WARMINAKAN YATIQASIPXAÑAPATAKI
10 Mä institucionanjamarakiwa, familianxa mä p’iqt’irix munasi suma irpatäñapatakixa. Jesusasa p’iqt’iriniwa, ukat juparuw ist’i. “Chachasti warmin p’iqiparakiwa, kunjamatix Diosax Criston p’iqipäki ukhama” (1 Corintios 11:3). Jesusaxa p’iqt’iriparuxa, mä arunxa, Diosaruxa ist’apuniwa. Ukaxa yatiqasiñasatakiwa, kunattixa taqiniwa p’iqt’irinïtanxa ukat ist’asirïñasawa.
11 Chachanakax juchararätapatxa pantjasipxapuniwa, ukat janiw suma p’iqt’irïpkapuniti. ¿Ukhamäkipansa kamachañapas warmixa? Janiw chachapar jisk’achas yaqhanakar parlasiñapäkiti, ni familiansa p’iqt’añ munañapäkarakiti. Ak amtañapawa, suma chuymanïñas llamp’u chuymanïñas Diosatakix wali askiwa (1 Pedro 3:4). Ukham amuyätaxa, chachamar ist’añax janiw ch’amäkaniti, jan walt’äwinkkäta ukhasa. Ukat Bibliax akham siwa: ‘Warmisti chachaparux ist’añapapuniwa’ sasa (Efesios 5:33). Ukatxa, ¿kamachaspasa chachatï Cristoru p’iqt’iriparjam jan iyawskani ukhaxa? Bibliax akham siwa chachaninakaruxa: “Chachanakamar ist’asa sarnaqapxam, ukhamata inas kawkïri chachas jan Tatitur iyawskchi ukax jumanakan sarnaqawinakam tuqi Tatitutaki jikxatatäñapataki jan kuna arumpisa, jan ukasti jumanakan suma sarnaqatam uñjasaki” sasa (1 Pedro 3:1, 2).
12 Chachax cristianüskpansa janisa, awisaxa warmix janiw chachapampi kikp amtanïkapuniti. Ukat suma arunakampi chachaparu amtanakap sani ukhaxa, janiw respet faltkaniti. Warmixa chiqankaspawa, ukat chachatix warmin arupa ist’ani ukhaxa familiapatakix askïspawa. Bibliax Sara warmitwa parli, familiapan jan walt’añ askichañatakiwa Abraham chachaparux suma arunakampi iwxt’atayna. Ukat Abrahamax warmiparux janiw ist’känti, ukatpi Diosax satayna: “Kuntix Sara warmimax mayktam ukanakxa phuqhaskakim” sasa (Génesis 21:9-12). Ukampisa chachatix kuns amtani ukat uka amtapaxa janiraki Diosan kamachinakap p’akintkaniti ukhaxa warmixa chachaparu ist’añapawa ukatsti yanapt’añaparakiwa (Hechos 5:29; Efesios 5:24).
13 Warmin luräwinakapax wali askiw familian kusisit jakasiñapatakixa. Bibliax siwa: ‘Warminakax chachanakapar munapxpan ukhamarak wawanakaparusa’. “Suma amuyunipxañapawa, q’uma chuymaninaka, ukhamarak utapsa sum apnaqirinaka, suma chuymaninaka, chachanakaparus ist’irinaka” sasa (Tito 2:4, 5). Ukham sarnaqir warmisa taykasa familiapan wali munatäniwa respetatarakïniwa (Proverbios 31:10, 28). Ukampisa, taqi jaqichasitanakaw pantjasirïpxi. Ukatwa, sinti jan walt’añanakanxa jaljtañaru jan ukax divorcioru puripxaspa. Diosan Arupax jaljtapxaspaw siwa, ukampis janiw khitisa ukhamaki jaljtkaspati, “warmix jan chachaparux apanukpati. […] Ukhamaraki chachax janiw warmipampix jaljtañapäkiti” siwa (1 Corintios 7:10, 11). Ukatxa, chachas jan ukax warmis yaqhampi ikintaschi ukhakiw divorciasipxaspa siw Bibliaxa (Mateo 19:9).
AWKINAKAN YATIQASIPXAÑAPATAKI
14 Kunjamsa wawanakaru uñjaña uka tuqitwa Jesusax sarnaqäwipampi awkinakarux yatichäna. Kunapachatï wawanakax Jesusar jak’achasipxän ukhaxa yaqhipanakax jark’apxataynawa, ukatwa Jesusax säna: “Wawanakax nayan ukar jutasipkpan sam, jan jark’apxamti” sasa. Ukxarusti Bibliax sarakiwa “wawanakar ichxarusinsti, amparapamp luqxatasaw jupanakarux bendecirakïna” sasa (Marcos 10:13-16). Jesusax wawanakatakix tiempo apst’asirïnwa, ¿janiti jumax awkjamaxa wawanakamataki tiempo apst’asirakisma? Wawanakamatakix walja tiempo apst’asiñamawa, ukwa wawanakax munapxi, janiw juk’a tiempokïñapäkiti. Jupanakaru yatichañatakixa tiempo apst’asiñamapuniwa, ukham sasawa Jehová Diosaxa awkinakaru iwxi (Deuteronomio 6:4-9).
15 Sapürutjam ñanqhaptaskir pachanwa jakastanxa. Ukatwa, awkinakax wawanakaparu jark’aqapxañapaxa jan walinakatxa, sañäni, jan wali amtani q’añu jaqinakaw wawanakaru jan walinak lurapxaspa. Jesusax arkirinakaparux sum uñjäna, ukat ‘munat wawanakaja’ sasaw jupanakarux säna. Jiwayañataki katuntapkäna ukhasa, arkirinakaparu qhispiyañwa munäna (Juan 13:33; 18:7-9). Awkjamaxa jan ukax taykjamasa wal amuyasipxañamawa, Supayax jan waliruwa wawamaruxa purt’ayaspa. Ukatxa, uka jan walinakatxa iwxt’añamapuniwa (1 Pedro 5:8).* Wawanakaru ajayu tuqita, jañchi tuqita, amuy tuqita jan walt’ayañanakaxa añchäxapuniw jichhürunakanxa, janiw nayrax ukhamirïkänti.
16 Janir Jesusar jiwayapkäna uka arumaxa, khitis jilïrinxa uka tuqitwa arkirinakapax jiskhisisipkäna. Ukat Jesusax janiw jupanakataki thitkänti, jan ukasti suma arunakapampi ukat uñacht’äwimpiwa jupanakarux chiqañchäna (Lucas 22:24-27; Juan 13:3-8). Wawanïstaxa, ¿kunjamsa Jesusat yatiqasisma wawamaru chiqañchañatakixa? Wawanakatakix chiqañchäwix munasipuniwa, ukampisa janipuniw thithita chiqañchañasäkiti jan ukasti ‘juchapatjamakwa chiqañchañasa’. Janïr arxaykasax amuyt’asipunma, parlatanakamampi jan ‘usuchjañamataki’ (Jeremías 30:11; Proverbios 12:18). Wawax chiqañchataxa yatiñapaw kunatsa uka chiqañchäwix jupataki wali askixa (Efesios 6:4; Hebreos 12:9-11).
WAWANAKAN YATIQASIPXAÑAPATAKI
17 ¿Wawanakax Jesusat yatiqasipxarakispati? Jïsa. Wawanakax awkinakaparu ist’apxañapapuniwa, ukwa Jesusax sarnaqäwipampix uñacht’ayäna. Ukatxa sänwa: “Nayax arstwa kuntix Awkix yatichkitu uka […]. Nayax jupar kusisiykirpun kuns lur[txa]” sasa (Juan 8:28, 29). Kunjamtï Jesusax alaxpachankir Awkiparu ist’känxa, ukhamwa wawanakax awkinakaparu ist’apxañapa. Ukham siw Bibliaxa (Efesios 6:1-3). Jesusax jan juchan wawänwa, ukat José awkipasa María taykapasa juchararapxänwa, ukhamäkipansa Jesusax jupanakarux ist’apunïnwa. Ukat, ukham sarnaqatapatxa Jesusan familiapaxa kusisitapxänwa (Lucas 2:4, 5, 51, 52).
18 ¿Kunjamsa wawanakax Jesusjamäpxarakispa awkinakapar kusisiyañataki? Ist’asirïpxañapawa. Chiqasa, wayn tawaqunakatakixa awk taykaru ist’añax ch’amäspawa, ukampis uk lurañaswa Diosax muni (Proverbios 1:8; 6:20). Jesusaxa Awkiparuxa ist’apunirïnwa, sinti jan walt’añankkäna ukhasa ist’askakïnwa. Diosax wali t’aqhiskañ lurañwa Jesusarux churatayna, uk phuqaskäna ukhaxa akham sänwa: “Aka t’aqhisiñatxa qhispiyita” sasa. Mä arunxa, uka luräwit qhispiyit sänwa. Ukhampachasa, Diosan munañapxa phuqaskakïnwa. Kunatï wakiski ukxa Diosaw yati, ukwa Jesusax amuyasïna (Lucas 22:42). Kawkïr wawanakatï ist’asiñ yatiqapki ukanakaxa awkinakaparusa ukat alaxpachankir Awkiparusa wal kusisiyapxarakini (Proverbios 23:22-25).#
19 Supayax Jesusaruw yant’äna, jichhax ukhamarakiw jan walinakampi waynanakarux yant’i (Mateo 4:1-10). Sañäni, jan walinak lurañatakiw wayna masinakapampi yant’ayaspa, ukat janiw sañax ch’amäspawa ukxa yatiw Supayaxa. Ukhamasti waynanakax janiw jan wali jaqinakampi sarnaqapxañapäkiti (1 Corintios 15:33). Jacobon Dina phuchapat parlt’añäni: Jehová Diosar jan yupaychirinakampiw mayachasitayna, ukax jan walt’añanakaruw apt’äna (Génesis 34:1, 2). Kunapachatï familiata maynix jan walinakar purt’aski jan ukax q’añu lurañanakar purt’aski ukhaxa taqiniw familianxa jachañan uñjasipxi, wayn tawaqu uk amuyt’asiñamawa (Proverbios 17:21, 25).
KUSISIT FAMILIANÏÑATAKI
20 Familian jan walt’añax utjki ukhaxa, Biblian iwxanakaparjam askichañax janiw ch’amäkiti. Kunjamtï yatiqktanxa, uka kamachinakarjam sarnaqañax wali askiwa familian kusisit jakasiñatakixa. Ukhamax warmininaka, kunjamtï Jesucristox tamaparu uñjkän ukham warmimarux munasipxarakma. Chachaninaka, chacharuxa ist’apxapunim ukat Proverbios 31:10-31 aytat warmitsa yatiqasipxarakma. Awkinaka, wawanakamarux yatichapxapunma (Proverbios 22:6). Familia p’iqt’irinaka, ‘utamxa sum apnaqapxma’ (1 Timoteo 3:4, 5; 5:8). Wawanaka, awkinakamar ist’apxapunma (Colosenses 3:20). Janiw familianxa khitis chiqapäktanti; pantjasirïtanwa. Ukhamax alt’at chuymanipxañäni, yaqhanakarus juch pampachita sas mayisipxapuniñäni.
21 Jïsa, Bibliax walja iwxanakaniwa familian sum jakasiñasatakixa. Ukatxa jutïrpachatwa parlaraki, kunjamas kusipach uraqix Jehová Diosar taqi chuyma yupaychirinakampi phuqantayatäni ukampita (Apocalipsis 21:3, 4). ¡Wali suma suyt’äwiw ukaxa! Ukatxa, Diosan iwxanakaparjamatï sarnaqañänixa, jichhürunakansa wali kusisit familianïñäniwa.
KUNSA BIBLIAX YATICHI
- Chachaxa warmiparu munasiñapawa pachpa janchiparjama (Efesios 5:25-29).
- Warmixa familiaparu munasiñapawa ukat chachaparuxa respetañapawa (Tito 2:4, 5).
- Awkinakaxa wawanakaparu munasipxañapawa, ukatxa yatichapxañapawa, jan walinakatsa jark’aqapxañaparakiwa (Deuteronomio 6:4-9).
- Wawanakaxa awkinakaparu ist’apxañapapuniwa (Efesios 6:1-3).
* Aprendamos del Gran Maestro, sat librona, 32 jaljanwa, kunjamsa wawanakaru uñjaña uka tuqit sum iwxt’asiski, uka librosti Jehová Diosan Qhanañchirinakapan español arut luratawa.
# Awkis taykas Diosan kamachinakap p’akintir lurañanaka wawaparu mayispa ukhakiwa wawax awkinakapar jan ist’añapäkiti (Hechos 5:29).
Yatichäwin jiskt’anakapa
1. ¿Kunjamatsa familiaxa kusisit jakasispa?
2. ¿Kusisita familianïñatakixa kun yatiñasasa wakisi?
3. ¿Familian qalltapatxa kamsis Bibliaxa, ukat kunjamsa chiqätap yattanxa?
4. 1) ¿Familiasax kusisita jakasiñapatakixa kunjamsa taqinis yanapt’sna? 2) Familianakaxa kusisita jakasipxañapatakixa, ¿kunatsa Jesusan jakäwipat yatiqasiñax wakisi?
5, 6. 1) ¿Kunsa Jesusax chachanakaru yatichi tamapankirinakaru uñjasaxa? 2) ¿Diosampi juchanak pampachayasiñatakix kun lurañasasa?
7. ¿Kunanaksa Jesusaxa arkirinakapat amuyirïna, ukat kunatsa chachanakaxa yatiqasipxañapaxa?
8. 1) ¿Kunatsa “khititix warmiparux munaski ukax jupa pachpaw munasi” sisnaxa? 2) ¿Kamsañs munpacha jaqichasitanakaxa “mayakïxapxiwa” siski uka arunakaxa?
9. ¿Kunjamänaw Jesusax sisa Filipenses 1:8 qillqataxa, ukat kunatsa chachaxa ukhamäñaparakixa?
10. ¿Kunsa warminakax Jesusat yatiqasipxaspa?
11. ¿Kunjamsa warmix chachaparu uñjañapa, ukat kunsa ukampix jikxataspa?
12. ¿Warmitï chachaparu respetompi suma arunakampi iwxt’ani ukhaxa walikïskaspati?
13. 1) ¿Kun lurapxañapaw chachan warminakax sisa Tito 2:4, 5 qillqataxa? 2) ¿Jaljtañampit divorciasiñampit kamsis Bibliaxa?
14. ¿Kunjamsa Jesusaxa wawanakaru uñjäna, ukat wawanakaxa awk taykapata kunsa munapxi?
15. ¿Wawanakar jark’aqañatakixa kuns lurapxaspa awkinakaxa?
16. ¿Kunsa awkinakax yatiqasipxaspa kunjamtï Jesusax jucharar arkirinakaparu uñjkatayna ukatxa?
17. ¿Kunatsa wawanakaxa Jesusat yatiqasipxañapa?
18. Kunatsa Jesusax alaxpachankir Awkiparu ist’apuniritayna, ukat wawanakaxa awkinakaparu ist’asaxa khitirus kusisiyi uk arst’ma.
19. 1) ¿Kunjamsa waynanakaru Supayax yant’i? 2) ¿Wawanakana jan wali sarnaqatapaxa kunjamt’ayisa awkinakaruxa?
20. Familian kusisit jakasiñatakixa, ¿kunsa sapa maynix lurapxañapa?
21. ¿Kuna wali suma suyt’äwisa utjixa, ukat kunjamsa jichhasa wali kusisit familian jakassnaxa?
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn